text: Skib sidder fortsat fast i Lillebælt
  04 januar 2015 kl. 10.23
  Et tysk fragtskib har siden nytårsmorgen siddet fast ud for Fænø i Lillebælt. Flere forsøg på at trække det fri er mislykkedes.
  Det 80 meter lange tyske fragtskib Langeland stødte på grund nytårsmorgen mellem klokken 4 og 5. Skibet var på vej til Kolding med foder.
  Lørdag forsøgte rederiet på ny at få skibet fri, men fordi vandstanden er lav og der ikke var nok slæbekraft til stede, lykkedes det ikke at få skibet fri.
  Ifølge Marinestaben der overvåger de danske farvande, så er der ikke nogen umiddelbar miljørisiko ved, at skibet er gået på grund.
  Marinestaben oplyser i dag til TV SYD, at de her søndag formiddag afventer at det tyske rederi sender en plan for, hvordan de vil få skibet fri igen.
  Årsagen til grundstødningen er ikke klarlagt, men politiet har været om bord på skibet og alkoholtestet kaptajnen.
  